次韻蕭饒州見寄  其一
作者：仇遠
朝代：宋

paragraphs: 至人本天游，上古惟野處。
如何種菊者，亦勝封千戶。
萬鍾且唾去，况復問阿堵。
先生東陵侯，成敗久目睹。
幾程上金臺，一節綰銅虎。
肯從赤松遊，餐芝擘麟脯。
溫故窮丹鉛，投閒棄圭組。
自是橫江鯨，終然辭網罟。
獨醒笑衆醉，此舉冠千古。
二疏三高後，欲數指難僂。
毋煩北山移，猿鶴當起舞。